EUROOPAN KOMISSIO Bryssel 2.5.2017 COM(2017) 255 final SÄÄNTÖJEN NOUDATTAMISTA KOSKEVA PAKETTI KOMISSION TIEDONANTO EUROOPAN PARLAMENTILLE, NEUVOSTOLLE, EUROOPAN TALOUS- JA SOSIAALIKOMITEALLE JA ALUEIDEN KOMITEALLE Toimintaohjelma SOLVITin lujittamiseksi: Tuodaan sisämarkkinoiden edut kansalaisten ja yritysten ulottuville {SWD(2017) 210 final}



JOHDANTO Sisämarkkinat ovat yksi Euroopan suurimmista saavutuksista. Sisämarkkinat ovat Euroopan rakentamisen ytimessä, mutta niiden edut eivät aina toteudu, koska sisämarkkinasääntöjä ei aina tunneta tai niitä ei panna täytäntöön oikein. Ajankohtana, jolloin Euroopan kansalaiset ja yritykset odottavat, että Eurooppa suojelee, puolustaa ja tarjoaa mahdollisuuksia, sisämarkkinat ovat yksi Euroopan parhaista valteista, joiden avulla voidaan kohdata lisääntyvän globalisaation mukanaan tuomat haasteet sekä rakentaa lujempaa ja oikeudenmukaisempaa eurooppalaista taloutta. Sisämarkkinastrategiassaan komissio tavoitteli syvempiä ja oikeudenmukaisempia sisämarkkinoita, jotka ovat yksi Junckerin komission kymmenestä prioriteetista. Tätä varten strategiassa ehdotettiin, että parannettaisiin mahdollisuuksia päästä markkinoille yli valtioiden rajojen, helpotettaisiin kuluttajien, yritysten ja julkishallintojen elämää ja tuotaisiin sisämarkkinoiden käytännön hyödyt kansalaisten ja yritysten saataville. Komissio ilmoitti, että kaiken tämän tueksi se työskentelee yhdessä jäsenvaltioiden kanssa aidon sisämarkkinasääntöjen noudattamiskulttuurin luomiseksi, ja korosti erityisesti nykyisten välineiden, kuten SOLVIT, lujittamista. Tämän tavoitteen saavuttamiseksi asiakirjassa Yhteinen julistus EU:n lainsäädäntöprioriteeteista vuodelle 2017, joka esitettiin 13. joulukuuta 2016, Euroopan parlamentti, neuvosto ja komissio toistivat sitoumuksensa edistää nykyisen lainsäädännön asianmukaista täytäntöönpanoa ja noudattamisen valvontaa. Samana päivänä komissio hyväksyi tiedonannon EU:n lainsäädäntö: parempiin tuloksiin soveltamista parantamalla, jossa se kertoo, miten se aikoo tiivistää pyrkimyksiään sen varmistamiseksi, että EU-lainsäädäntöä sovelletaan, se pannaan täytäntöön ja sitä valvotaan kaikkien eduksi. SOLVIT on maksuton palvelu, jonka kansalliset viranomaiset ovat tarjonneet vuodesta 2002 lähtien kaikissa EU-maissa ja Islannissa, Liechtensteinissa ja Norjassa. Palvelussa määräajat ovat lyhyitä, ja palvelu tarjoaa käytännön ratkaisuja EU:n/ETA:n kansalaisille ja yrityksille, jos ilmenee vaikeuksia siinä, miten viranomaiset tunnustavat EU-oikeuksia erityisesti, kun muutetaan tai harjoitetaan liiketoimintaa yli valtioiden rajojen EU:ssa. SOLVIT käsittelee valtioiden rajat ylittävissä tilanteissa kaikkia ongelmia, jotka liittyvät neljään liikkumisvapauteen (henkilöt, tavarat, palvelut ja pääoma) ja myös niihin läheisesti liittyviin politiikkoihin (kuten verotus-, työllisyys-, sosiaali- ja liikennepolitiikka). Verkostoa koordinoi Euroopan komissio. Sen jälkeen kun SOLVIT käynnistettiin vuonna 2002, siitä on tullut hyvin tärkeä väline, jolla autetaan EU:n/ETA:n kansalaisia ja yrityksiä harjoittamaan oikeuksiaan sisämarkkinoilla. SOLVIT on ollut toiminnassa jo 15 vuotta, ja sen käsittelemien tapausten määrä on kasvanut viidestä 200:aan kuukaudessa. Vuonna 2016 SOLVIT käsitteli 2 414 tapausta. SOLVIT-keskuksilta kului keskimäärin 59 päivää tapausten käsittelyyn, ja ne ratkaisivat 89 prosenttia tapauksista. SOLVIT on käsitellyt lukuisia tapauksia onnistuneesti. Muutama esimerkki: Ranskalainen yritys haki arvonlisäveron palautusta Saksan viranomaisilta. Hakemukseen ei ollut vastattu 10 kuukauden kuluessa. SOLVITin ansiosta menettely nopeutui kuudessa viikossa ja yritys sai hakemansa palautuksen. Kolme portugalilaista sairaanhoitajaa haki ammattipätevyytensä tunnustamista Espanjassa. EU-lainsäädännön mukaan viranomaisten on vastattava hakemukseen kolmen kuukauden kuluessa. Määräaika umpeutui, mutta SOLVITin ansiosta sairaanhoitajien pätevyys tunnustettiin ajoissa kahden viikon kuluessa. Itävaltalainen taitelija halusi rekisteröityä vakituisesti Luxemburgissa asuvaksi. Hän toimitti paikallisille viranomaisille kaikki tarvittavat asiakirjat, mutta nämä kieltäytyivät rekisteröimästä häntä, jollei hän toimittaisi puoltolausuntoa Luxemburgissa asuvalta henkilöltä. SOLVIT ilmoitti, ettei tämä lisävaatimus ollut EU-lainsäädännön mukainen. Paikallinen viranomainen tarkisti kantaansa ja myönsi rekisteröitymistodistuksen. SOLVITin ansiosta tapaus ratkesi viikossa. Alankomaiden kansalaista estettiin tuomasta perävaunua Bulgariaan hänen muutettuaan sinne. Maahantuojalla ei ollut rekisteriotetta, koska alle 750 kilon painoisia perävaunuja ei tarvitse rekisteröidä Alankomaissa. Bulgarian viranomaiset kieltäytyivät tästä syystä rekisteröimästä perävaunua. SOLVITin ansiosta tapaus ratkesi 13 viikossa. Romanialaiset fysioterapeutit joutuivat aiemmin odottamaan pitkään ennen kuin saivat pätevyytensä tunnustetuksi ja pystyivät aloittamaan työskentelyn Ranskassa. SOLVIT puuttui asiaan seitsemässä viikossa, ja pätevyys tunnustettiin heti. Ranskan ilmailuviranomaiset olivat estäneet norjalaista lentoyhtiötä liikennöimästä kotimaan lentoja Ranskassa. SOLVITin puututtua asiaan se ratkesi 10 viikossa. Vaikka SOLVIT on pystynyt ratkaisemaan monia kansalaisten ja yritysten ongelmia, palvelun laajentuminen on lisännyt haasteita. Lisätyötä tarvitaan, jotta järjestelmä voisi hyödyntää koko potentiaalinsa ongelmanratkaisuvälineenä. Jäsenvaltiot ovat toivoneet ja kannattaneet entistä vahvempaa SOLVITia, josta kansalaiset ja yritykset saisivat täyden hyödyn. Helmikuussa 2016 kilpailukykyneuvosto kehotti komissiota toteuttamaan asian osalta nopeita toimia. Samoin Euroopan parlamentti on useaan otteeseen kehottanut lujittamaan SOLVITia. Tässä yhteydessä ja poliittisten painopisteidensä mukaisesti komissio on sitoutunut toteuttamaan yhdessä jäsenvaltioiden kanssa lisätoimia lujittaakseen SOLVITin strategista roolia, jotta sisämarkkinat toimisivat käytännössä paremmin kansalaisten ja yritysten kannalta. Tuloksia saadaan aikaan vain, jos jäsenvaltiot varmistavat SOLVIT-keskuksilleen riittävän henkilöstön ja tunnustuksen kansallisissa hallinnoissaan. Heikoin lenkki vaikuttaa koko verkoston toimintaan. Tämän tavoitteen saavuttamiseksi komissio on käyttänyt perustana SOLVITin nykyisestä toiminnasta tekemäänsä arviota, joka esitetään tämän tiedonannon ohessa. Arviointi on tuonut esille puutteita, jotka kaipaavat parannuksia, erityisesti seuraavilta osin: SOLVIT-keskusten hallinnolliset valmiudet, vuoden 2013 SOLVIT-suosituksessa esitettyjen laatuvaatimusten täyttäminen, tietoisuus SOLVITista ongelmanratkaisuvälineenä erityisesti startup-yritysten, pk-yritysten ja muiden yritysten keskuudessa sekä SOLVITin rooli EU:n lainvalvontatyössä. Tässä tiedonannossa hahmotellun toimintasuunnitelman lisäksi sääntöjen noudattamista koskevaan pakettiin kuuluu muita komission aloitteita, erityisesti yhteinen digitaalinen palveluväylä (Single Digital Gateway), joka tarjoaa kansalaisille ja yrityksille keskitetyn pääsyn sisämarkkinoihin liittyviin tietoihin, tukeen, neuvontaan, ongelmanratkaisupalveluihin ja sähköisiin menettelyihin. Toimintasuunnitelma liittyy komission tiedonantoon Euroopan seuraavat kärkiyritykset: start-up- ja scale-up-yrityksiä koskeva aloite, sillä sen tavoitteena on poistaa lisää esteitä niiden startup-yritysten tieltä, jotka haluavat toimia yli rajojen. Toimintasuunnitelmalla myös täydennetään Euroopan sosiaalisten oikeuksien pilarin ja muiden asiaan liittyvien aloitteiden tavoitteita, mikä heijastaa nykyisen komission ensisijaista tavoitetta edistää sosiaalista oikeudenmukaisuutta ja mahdollisuuksia EU:ssa.

Tässä tiedonannossa esitetään toimenpiteitä SOLVITin lujittamiseksi ja aikataulu toimenpiteiden toteuttamiseksi sekä EU:n että jäsenvaltioiden tasolla. SOLVITin lujittaminen on jatkuva prosessi, ja aikataulun avulla voidaan seurata tarvittavien toimenpiteiden toteuttamista. Toimenpiteillä pyritään edistämään SOLVITia I) parantamalla sen laatua, II) toteuttamalla tietoisuutta lisääviä uusia toimia ja III) kehittämällä SOLVITin roolia EU:n lainvalvontatyössä. I.Edistetään SOLVITia parantamalla sen laatua Toimintaa ja laatua koskevat vähimmäisvaatimukset esitetään vuoden 2013 SOLVIT-suosituksessa. Näiden vaatimusten noudattaminen koko verkostossa on tärkeää hakijoiden ja keskusten välisen yhteistyön kannalta. Näitä vaatimuksia sovelletaan verkostossa eri lailla, kuten tämän tiedonannon ohessa esitettävässä arvioinnissa selitetään. Sen vuoksi tarvitaan toimia SOLVITin yleisen laadun parantamiseksi erityisesti hallinnollisten valmiuksien, monimutkaisten ja arkaluonteisten tapausten käsittelyn ja oikeudellisen asiantuntemuksen osalta. Ennakkoedellytyksenä tälle jäsenvaltioiden on varmistettava, että SOLVIT-keskuksilla on hyvät resurssit sekä riittävästi pysyvää henkilöstöä, jolla on tarvittava oikeudellinen asiantuntemus. Omalta osaltaan komissio hyödyntää jatkossakin SOLVITin toiminnasta laadittujen vuotuisten kertomusten kaltaisia välineitä seuratakseen, että SOLVIT-keskuksilla on riittävästi henkilöstöä, ja käyttää sisämarkkinoiden tulostaulua raportoidakseen tuloksista. Komissio hyödyntää myös kaikkia käytettävissä olevia EU:n rahoitusmahdollisuuksia tarjotakseen jäsenvaltioille räätälöityä tukea niiden hallinnollisten valmiuksien parantamiseksi ja SOLVIT-keskusten toiminnan tehostamiseksi. Erityisesti on tarkoitus rahoittaa jatkokoulutuskurssia kansallisissa SOLVIT-keskuksissa työskentelevälle henkilöstölle COSME 2018 -ohjelmasta. Kurssilla keskitytään erityisiin elinkeinoelämän kannalta tärkeisiin oikeudellisiin kysymyksiin. Uudessa rakenneuudistusten tukiohjelmassa on myös tarkoitus tukea jäsenvaltioiden hallinnollisia valmiuksia (muun muassa asiantuntijavaihto ja tekninen apu). Lisäksi olisi varmistettava monimutkaisten ja arkaluonteisten tapausten parempi käsittely komission ja jäsenvaltioiden välillä. Tässä tarkoituksessa edistetään tehokkaampaa tietämyksen jakamista esimerkiksi käyttämällä interaktiivisia välineitä, joilla täydennetään lähiopetusta. Tämä on olennaisen tärkeää, kun otetaan huomioon, miten useita erilaisia oikeudellisia aloja SOLVIT kattaa, kuten käy ilmi kaaviosta 1. Kaavio 1: SOLVITin kattamat oikeudelliset alat vuosina 2002–2016 (lähde: SOLVIT-tietokanta) Lisäksi SOLVIT-sivupisteet (’antennit’) voisivat tarjota enemmän erityistä oikeudellista asiantuntemusta. Ne vastaisivat tietyn sektorin tai alan erityisiin tarpeisiin, ja kansalliset politiikka-asiantuntijat osallistuisivat suoraan monimutkaisten tapausten käsittelyyn. Jottei aiheutuisi sekaannusta ja päällekkäistä työtä, komissio pyrkii välttämään sitä, että SOLVITin kaltaisia muita ongelmanratkaisuvälineitä otettaisiin käyttöön erityisillä sisämarkkinalainsäädännön aloilla. Yhdenmukaistamattomien tuotteiden vastavuoroinen tunnustaminen voisi olla hyvä esimerkki. Tässä yhteydessä, jos SOLVITin epävirallinen lähestymistapa ei tuota tuloksia, komissio tarkastelee mahdollisuutta ottaa yrityksiä varten käyttöön valitusmenettely. Tämä olisi osa vastavuoroisen tunnustamisen periaatteen täytäntöönpanon uudelleentarkastelua. Ongelmalliseksi alaksi on havaittu myös verotussäännöt, esimerkiksi verosyrjintä, jota kansalaiset saattavat kokea rajatylittävissä tilanteissa. Lisäksi komissio aikoo tarjota verkostolle tehokkaampaa oikeudellista tukea mahdollistamalla komission asiantuntijoiden ja SOLVIT-keskusten suoran yhteydenpidon SOLVIT-järjestelmässä. Komissio myös parantaa tietyn tapauksen arvioinnissa ja käsittelyssä mukana olevien kahden SOLVIT-keskuksen välillä olevien eriävien näkemysten sovittelua. Komissio aikoo noudattaa strukturoidumpaa välimiesmenettelyä ja seurata järjestelmällisemmin SOLVIT-tapauksia havaitakseen kiistanalaiset seikat ja kysymykset verkostossa. Vertaisarvioinnin hyödyntäminen työpajoissa auttaa kartoittamaan parhaat käytännöt ja yhteiset säännöt. Lisäksi komissio aikoo seurata tarkemmin tapausten käsittelyn laatua. Hakijoilta saatu palaute on siten tärkeää menettelyjen parantamiseksi, parhaiden käytäntöjen yksilöimiseksi ja palvelun laadun parantamiseksi. Yhteistyössä SOLVIT-keskusten kanssa kehitetäänkin kattava käyttäjäkyselyjärjestelmä. II.Edistetään SOLVITia toteuttamalla uusia tietoisuutta lisääviä toimia Vaikka ei ole mahdollista arvioida niiden rajatylittävän riitojenratkaisun ”markkinoiden” tarkkaa kokoa, jotka ovat SOLVITin potentiaalista toimintakenttää, 500 miljoonan kansalaisen ja yrityksen sisämarkkinat enteilevät, että SOLVITia tarvittaisiin enemmän kuin mitä nykyiset 2 500 tapausta antavat ymmärtää. Kaaviosta 2 käy ilmi, kuinka monta tapausta vastaanottavat SOLVIT-keskukset ovat toimittaneet verkostolle. Nämä keskukset sijaitsevat siis EU-/ETA-maassa, josta hakija on peräisin (kansalaisuus), jossa hakija asuu, johon se on sijoittautunut tai josta sen oikeudet ovat peräisin. Vaikka erot tapausten määrässä selittyvät jossain määrin kokoeroilla ja eroilla rajatylittävässä liikkuvuudessa, tietoisuutta lisääviä kohdennettuja toimia on varaa parantaa kaikissa ETA-/EU-maissa. Näissä toimissa keskitytään varmistamaan, että kansalaiset ja yritykset ohjataan SOLVIT-keskukseen aina, kun ilmenee tarve ongelmanratkaisuun SOLVITin vastuualueella, kunkin ETA-/EU-maan tarpeisiin vastaten. Kaavio 2: Tapaukset kutakin vastaanottavaa SOLVIT-keskusta kohden vuosina 2002–2016 (lähde: SOLVIT-tietokanta). Jotta SOLVITin palvelut olisi helpompi löytää, komissio parantaa SOLVITin yleistä näkyvyyttä Sinun Eurooppasi -verkkoportaalissa (tärkein yhteyspiste nykyisin).

Tuleva yhteinen digitaalinen palveluväylä toisi tässä yhteydessä kansalaisten ja yritysten saataville helposti kattavaa ja korkealaatuista tietoa sisämarkkinoista, henkilökohtaista neuvontaa ja tehokkaita tuki- ja ongelmanratkaisupalveluja. Se linkittäisi nykyiset EU:n ja kansalliset mekanismit, mukaan lukien SOLVIT, ja tekisi sen myötä SOLVITista helpomman löytää. Komissio tekee myös läheistä yhteistyötä jäsenvaltioiden kanssa kansallisten SOLVIT-keskusten, jäsenvaltioissa olevien komission edustustojen sekä välittäjäorganisaatioiden (jotka edustavat tiettyjä sektoreita, ammattikuntia tai etuja, kauppakamareita jne.) välityksellä ja tiivistää yhteistyötä muiden asiaan liittyvien verkostojen kanssa kehittääkseen tietoisuutta lisääviä kohdennettuja toimia (esimerkiksi yhteiset kokoukset ja koulutuskurssit, yhteiset toimet sosiaalisessa mediassa). Parempi täytäntöönpano hyödyttää sekä kansalaisia että yrityksiä. Kun kansalaisten ja yritysten oikeuksia rikotaan, on tärkeää löytää helposti saatavilla oleva sopivin oikeussuojamekanismi. Kuten kaaviosta 3 ilmenee, vuosien mittaan kansalaisten osuus SOLVITiin toimitetuissa tapauksissa on kasvanut yrityksiin verrattuna. Yhtäältä tämä osoittaa, että SOLVITista on tullut yhä tärkeämpi väline liikkuville kansalaisille EU-/ETA-maissa. Toisaalta se on johtanut siihen, että suhteellisesti harvemmat yritykset hyötyvät palveluista, joita SOLVIT tarjoaa. Yrityksiä koskevissa tapauksissa keskeiset oikeudelliset alat olivat vuonna 2016 verotus, palvelujen vapaa liikkuvuus ja tavaroiden vapaa liikkuvuus. Yrityksiä koskevissa tapauksissa onnistumisprosentti oli 80 eli alhaisempi kuin verkostossa keskimäärin (89 %). Onnistumisprosentti oli kuitenkin erityisen hyvä verotusalalla (jolla monet tapauksista liittyvät alv-palautusten viivästymiseen) mutta huonompi tavaroiden ja palvelujen vapaan liikkuvuuden alalla. Kaavio 3: Kansalaisiin liittyvien tapausten kehittyminen verrattuna yrityksiin liittyviin tapauksiin vuosina 2006–2016 (lähde: SOLVIT-tietokanta). SOLVITia olisi ohjattava käsittelemään enemmän yrityksiin liittyviä tapauksia. On huomattavaa tarvetta edistää laajempaa tietämystä avusta, jota SOLVIT voi tarjota elinkeinoelämälle. On yhtä tärkeää toteuttaa samankaltaisia toimia kansallisella tasolla. Vuosien kuluessa SOLVIT-verkosto on rakentanut yhteistyötään muiden asiaan liittyvien verkostojen kanssa. Tässä tarkoituksessa komissio aikoo tukea pyrkimyksiä tiivistää yhteistyötä näiden verkostojen kanssa, millä on erityistä merkitystä, jotta useammat yritykset kiinnostuisivat SOLVIT-järjestelmän käytöstä. Erityisen tärkeää on yhteistyö Yritys-Eurooppa-verkoston kanssa. Kyseinen verkosto avustaa pk-yrityksiä ja startup-yrityksiä, jotka toimivat tai aikovat toimia yli valtioiden rajojen. Komissio aikoo pitää paremmin säännöllistä yhteyttä välittäjäorganisaatioihin kerätäkseen niiden näkemyksiä SOLVIT-järjestelmän kaipaamista mahdollisista parannuksista ja tietämyksen jakamisesta. Se myös ottaa käyttöön uudet järjestelyt, jotka mahdollistavat sen, että välittäjäorganisaatiot voivat toimittaa tapauksia suoraan SOLVITiin ja seurata niitä. Jos toteutetaan SOLVITiin liittyviä tietämystä lisääviä strategisempia toimia ja kehitetään strukturoidumpaa yhteistyötä välittäjäorganisaatioiden ja asiaan liittyvien verkostojen kanssa, voidaan yleisesti ottaen parantaa SOLVITin roolia hyödyllisen palautteen antajana ja näytön esittäjänä siitä, miten sisämarkkinat toimivat käytännössä: kun tapausten kriittinen massa kasvaa ja järjestelmään osallistuu enemmän yrityksiä, saadaan relevantimpaa ja merkittävämpää palautetta sisämarkkinoiden hallintoa varten. Tämä voi tapahtua esimerkiksi käyttämällä SOLVITin tuottamaa näyttöpohjaa arvioitaessa sisämarkkinapolitiikan mahdollisia muutoksia ja sitä, pitäisikö antaa uusia EU-säädöksiä EU-lainsäädännössä olevien aukkojen poistamiseksi, kuten tehtiin ammattipätevyydestä annetun direktiivin 2005/36/EY tarkistuksessa. Kun parannetaan SOLVIT-järjestelmän laatua ja lisätään tietoisuutta järjestelmästä, SOLVIT saa tärkeämmän roolin EU:n lainvalvontatyössä.



III.Edistetään SOLVITia kehittämällä sen roolia EU:n lainvalvontatyössä EU-lainsäädännön täytäntöönpanoon liittyvät ongelmat tulevat usein esille SOLVIT-verkoston välityksellä. Kaaviosta 4 käy ilmi, kuinka paljon tapauksia on esitetty johtavaa SOLVIT-keskusta vastaan kutakin ETA-/EU-maata kohden. Kaavio 4: Tapaukset kutakin johtavaa SOLVIT-keskusta kohden vuosina 2002–2016 (lähde: SOLVIT-tietokanta).